รัฐบาลไทย-ข่าวทำเนียบรัฐบาล-ภาคเอกชนสานพลังประชารัฐเข้าหารือ เพื่อขอลดหย่อนภาษี
วันจันทร์ที่ 12 มิถุนายน 2560
ภาคเอกชนสานพลังประชารัฐเข้าหารือ เพื่อขอลดหย่อนภาษี
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมหารือการขอลดหย่อนภาษีเงินได้ของภาคเอกชนในการสนับสนุนการศึกษาตามโครงการสานพลังประชารัฐ
ร่วมกับ นายประภาส คงเอียด รองปลัดกระทรวงการคลัง,ผู้แทนจากกรมสรรพากร, ผศ.เฉลิมชัย บุญยะลีพรรณคณะกรรมการอิสระเพื่อการปฏิรูปการศึกษา, ผู้แทนภาคเอกชนจากคณะกรรมการสานพลังประชารัฐด้านการยกระดับคุณภาพวิชาชีพ (E2) และด้านการศึกษาพื้นฐานและการพัฒนาผู้นํา (E5),รศ.นพ. โศภณ นภาธร ผู้ช่วยรัฐมนตรีประจํากระทรวงศึกษาธิการ, ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ, นายชัยพฤกษ์ เสรีรักษ์ปลัดกระทรวงศึกษาธิการ, นายสุเทพ ชิตยวงษ์ เลขาธิการคณะกรรมการการอาชีวศึกษา, นายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน เมื่อวันจันทร์ที่ 12 มิถุนายน 2560 ณ ห้องประชุมสํานักงานคณะกรรมการการอาชีวศึกษา
นายชัยพฤกษ์ เสรีรักษ์ปลัดกระทรวงศึกษาธิการเปิดเผยผลการหารือในครั้งนี้ว่า ภาคเอกชนได้ยกประเด็น 3 เรื่องให้กระทรวงศึกษาธิการพิจารณาช่วยเหลือในการขอลดหย่อนภาษี กรณีที่ภาคเอกชนร่วมสนับสนุนโครงการสานพลังประชารัฐดังนี้
1) ค่าใช้จ่ายทั่วไปที่ต้องการให้สามารถนําไปลดหย่อนภาษี เช่น ค่าใช้จ่ายในการประชุมอบรมครู การจ้างครูด้านเทคโนโลยีมาช่วยสอน ฯลฯ ซึ่งได้ดําเนินการมาตั้งแต่ปี 2559
2) กองทุนกลาง เกี่ยวกับโครงการประชารัฐเพื่อการศึกษาซึ่งบริษัทต่าง ๆ ในกลุ่มE2และE5รวบรวมเงินมาก้อนหนึ่งแล้วลงกองกลางเพื่อช่วยเหลือสนับสนุนการศึกษา เช่น เพื่อเป็นการ re-Branding การอาชีวศึกษา ฯลฯ แต่กฎหมายปัจจุบันไม่เปิดช่องให้สามารถนําค่าใช้จ่ายในส่วนนี้ไปลดหย่อนภาษีได้
3) การลงทุนทางด้านโครงสร้างพื้นฐานทางกายภาพ (Infrastructure)เช่น การที่บริษัทเดินสายอินเทอร์เน็ตความเร็วสูงเข้าไปยังโรงเรียนทั่วประเทศ
ทั้งนี้ ได้ข้อสรุปเบื้องต้นจากการประชุมหารือในครั้งนี้ คือ การลดหย่อนภาษีจะต้องยึดหลักทางประมวลรัษฎากร แต่ขณะเดียวกันจําเป็นต้องมีการปรับปรุงข้อกฎหมายบางด้าน ดังนี้
ประเด็นค่าใช้จ่ายทั่วไป รมว.การคลัง ได้มอบเป็นนโยบายไว้แล้ว ซึ่ง รมว.ศึกษาธิการ เห็นด้วยในหลักการ คือ การหักภาษีลดหย่อนได้ 200% แต่ไม่เกิน 10% ของกําไร ส่วนประเด็นที่สองคือสามารถนําไปหักได้ 2% ไม่ใช่ 2 เท่า ก็คือ 10+2 และหลังจากที่ได้หารือกันกระทรวงการคลังก็มีดําริว่าอาจจะขยายให้อีก 5% ของกําไรสุทธิ ซึ่งจะทําให้เป็น 10+5+2 เท่ากับ 17%แต่ประเด็นคือ จะต้องให้เฉพาะสถานประกอบการที่มีกําไรเท่านั้น หากผู้ประกอบการไม่มีกําไร แต่ใจดี อยากจะช่วย ก็ยังต้องคิดก่อน เพราะหลักภาษีคือ ต้องพึ่งตัวเองให้ได้ก่อนจึงจะไปช่วยเพื่อน ซึ่งตรงนี้จะเป็นประเด็นที่นํามาหารือกันในโอกาสต่อไป และจะต้องกําหนดกรอบก่อนว่าอะไรที่จะอยู่ใน 5% ได้ เช่น ต้องไปกําหนดเป็นโครงการ/กิจกรรมประเภทใดบ้าง จากนั้นกระทรวงการคลังจึงจะออกเป็นกฎหมายลําดับรองของประมวลรัษฎากรอีกที จากนั้นจึงมาเข้าสู่กระบวนการหรือพูดง่าย ๆ คือ 5% ที่เพิ่มมา ต้องมีกรอบและโครงการ เพื่อให้กระทรวงการคลังเขียนกฎหมายขึ้นมารองรับ โดยกระบวนการนี้จะใช้เวลาประมาณ 4-5 เดือน
ส่วนประเด็นที่สองที่ประชุมเห็นว่ามาตรา 54 แห่งรัฐธรรมนูญฯ ได้กําหนดให้ตั้งกองทุนขึ้นมาเพื่อช่วยเหลือผู้ยากไร้ ลดความเหลื่อมล้ําทางสังคม และพัฒนาครู ก็จึงจะอาศัยช่องตรงนี้เข้ามา โดยในกฎหมายบอกว่าต้องนําเงินกองทุนช่วยเหลือ 3 กลุ่มนี้ โดยรัฐจัดสรรเงินให้กองทุน หรือใช้มาตรการและกลไกทางภาษีให้ผู้บริจาคได้ลดหย่อนภาษีได้ ซึ่งจะปิดช่องโหว่ได้ นอกจากนั้นก็มีวิธีการที่รัฐจะไปดําเนินการให้ง่ายและลดขั้นตอนต่าง ๆ ลงเพื่อให้เกิดความรวดเร็วขึ้น
นายสุเทพ ชิตยวงษ์ เลขาธิการคณะกรรมการการอาชีวศึกษากล่าวว่า ประเด็นปัญหาการลดหย่อนภาษีนี้มีผลกับการอาชีวศึกษาเป็นอย่างมาก เพราะปัจจุบันมีสถานศึกษาเข้าระบบทวิภาคีจํานวน 21,093 แห่ง มีผู้เรียนในระบบทวิภาคีประมาณ 1.1 แสนคน หรือ 10%ของจํานวนนักศึกษาอาชีวะทั้งหมด แต่ขณะนี้มีจํานวนของผู้ประกอบการที่จะเข้าระบบทวิภาคียังไม่มาก เพราะมีแรงจูงใจที่น้อย จึงต้องการให้มีการพัฒนาระบบภาษีเพื่อจูงใจให้ภาคเอกชนเข้ามาช่วยการศึกษามากขึ้น